Þingræður haldnar á Alþingi Íslendinga

*Magnús Jónsson: Ég mun ekki fara að ræða frv. þetta efnislega, því að ég er samþykkur því að efni til. En mér finnst óviðkunnanlegt, að frv. um þetta efni skuli ekki koma frá stjórninni, og yfirleitt finnst mér fara illa á því, sem virðist vera farið að bera allmjög á nú í seinni tíð, að það er engu líkara en að stj. hreint og beint hliðri sér hjá að bera fram mál. Þetta er öfugt við það, sem tíðkast erlendis, þar sem það er hrein og bein undantekning, að þingmenn beri fram frv. Þeir, sem vilja koma málum fram í erlendum þingum, verða að snúa sér til stj. með þau, sem svo yfirvega þau nákvæmlega, og bera þau svo fram, ef þær geta fallizt á þau. Þessu er því á nokkuð annan veg farið en hér hjá okkur, þar sem varla er hægt að segja, að stjfrv. sjáist. Þannig munu þau t. d. ekki vera yfir 6 alls, sem fram hafa verið borin á þessu þingi enn sem komið er. Hvað þetta frv. snertir, þá hefði mér alveg fundizt sérstök ástæða til þess, að það hefði komið frá stj., þar sem hér er um að ræða, að stofna til nýs skipulags hvað utanríkismálin snertir. En þess í stað er sú leið farin, að láta form. utanrmn. flytja það, ásamt 2 öðrum þm., sem þó eru ekki einu sinni báðir úr n. Hvað efni frv. snertir, þá er ég því samþykkur, eins og ég þegar hefi tekið fram, því að ég tel eðlilegt, að utanríkismálunum sé skipað hér í sérstaka deild. Það er aðeins aðferðin, hvernig það er flutt inn í þingið, sem ég tel ekki viðeigandi.

* Flm. (Jónas Jónsson): Mér þykir gott, að hv. 1. þm. Reykv. skuli vilja styðja frv. - Út af þeim ummælum hv. þm., að það sé öfug þróun, sem hér virðist vera orðin, að stj. flytji varla nokkurt frv., en nefndir flytji þau aftur fyrir hana, vil ég benda hv. þm. á það, að aðstaða okkar í þessum efnum er allt önnur en nágrannaþjóðanna a. m. k. Við búum langt frá konungi okkar og er því dýrt að síma frv. út til þess að hægt sé að leggja þau fyrir hann. Gegnir því allt öðru máli hér en þar, sem konungarnir eða ríkisforsetarnir eru búsettir í löndunum. Hinsvegar er ég sammála hv. þm. um það, að sú venja, sem viðgengst hér, að þm. megi flytja eins mörg frv. og þeim sýnist, þurfi að breytast, og má vel vera, að það gæti farið vel á því að færa þetta í eitthvað svipað form og virðist vaka fyrir hv. 1. þm. Reykv. Ég get hinsvegar búizt við, að það yrði erfitt að breyta jafnrótgróinni venju sem þessari. Mér kæmi það t. d. ekkert á óvart, þó að slík breyt. mætti samskonar andúð og lög um takmörkun á ræðutíma þingmanna mætti á sínum tíma. Annars skal ég fúslega játa, að ég er jafnan reiðubúinn að ganga inn á breytingar á gömlum og úreltum venjum, sem ekki eiga lengur við, bæði hvað snertir þessi mál sem önnur.

* Atvmrh. (Haraldur Guðmundsson): Mér skildist á hv. 1. þm. Reykv., að hann væri óánægður með, að frv. þetta skyldi ekki vera flutt af stj. Þó að frv. sé ekki flutt af stj., þá er það samt flutt að tilhlutun hennar, og þetta getur hv. þm. séð með því að lesa grg. þess. Það var upphaflega til ætlazt, að einn maður úr hverjum flokki. sem sæti ætti í utanríkismn., flytti frv., en sakir þess. að ekki eiga sæti hér í d. nema 2 menn úr nefndinni, var það ráð tekið að bæta einum flm. við utan n., og varð því fyrir valinu maður úr þeim flokki, sem engan fulltrúa átti í n., sem sæti á hér.